उडुपी मामले में सीएम के खिलाफ टिप्पणी करने वाली बीजेपी कार्यकर्ता गिरफ्तार, मुख्य आरोपियों को कोर्ट ने सशर्त जमानत दी
Breaking News Headlines Today, Pictures, Videos and More From Dainik Bhaskar (दैनिक भास्कर) नोएडा पुलिस ने भाजपा प्रवक्ता शहजाद पूनावाला की शिकायत पर आम आदमी पार्टी की मुख्य प्रवक्ता प्रियंका कक्कड़ के खिलाफ FIR दर्ज की है।
कर्नाटक के उडुपी मामले में मुख्यमंत्री सिद्धारमैया के खिलाफ अपमानजनक टिप्पणी करने वाले बीजेपी कार्यकर्ता को शुक्रवार को गिरफ्तार किया गया। दरअसल, उडुपी के एक प्रोफेशनल ट्रेनिंग कॉलेज के तीन छात्रों पर महिला टॉयलेट में चोरी-छिपे वीडियो रिकॉर्ड करने का आरोप लगाया गया था।
कांग्रेस के एक नेता ने इस मामले पर कहा था- बीजेपी उडुपी मामले का राजनीतिक हथियार के रूप में इस्तेमाल कर रही है। जवाब में बीजेपी कार्यकर्ता शंकुतला ने कहा- अगर अगर सिद्धारमैया की बहू या उनकी पत्नी के साथ हुआ होता तो क्या आप तब भी ऐसा कहते। उधर, मामले में आरोपी तीनों छात्रों को 28 जुलाई को कोर्ट ने 20 हजार रुपए के मुचलके पर सशर्त जमानत दे दी।
आज की अन्य बड़ी खबरें...
दिल्ली में टेंट गोदाम में आग लगी
दिल्ली के जौनापुर में एक टेंट गोदाम में शुक्रवार को आग लग गई। जानकारी मिलते ही दमकल की 12 गाड़ियां मौके पर पहुंच गई। दमकल के अधिकारियों ने बताया कि आग पर काबू पा लिया गया, किसी के हताहत या घायल होने की सूचना नहीं है।
तमिलनाडु में अमित शाह ने भाजपा की पदयात्रा को हरी झंडी दिखाई
केंद्रीय गृहमंत्री अमित शाह ने शुक्रवार को तमिलनाडु के रामेश्वरम में भाजपा की पदयात्रा 'मेरा देश, मेरे लोग' की शुरुआत की। इस दौरान अमित शाह ने कहा कि ये यात्रा केवल राजनीतिक यात्रा नहीं है, ये यात्रा तमिल भाषा को पूरी दुनिया में पहुंचाने की यात्रा है। ये यात्रा तमिलनाडु को परिवारवाद, भ्रष्टाचार से मुक्त करने की यात्रा है। प्रधानमंत्री मोदी यूनाइटेड नेशन में तमिल में बोलने वाले सबसे पहले नेता हैं।
महाकाल मंदिर में महिला कावड़ियों का हंगामा, गर्भगृह में जल चढ़ाने की जिद; बैरिकेड्स फेंके
उज्जैन में महाकाल मंदिर में शुक्रवार को महिला कावड़ियों ने हंगामा कर दिया। उन्होंने नंदी हॉल में सुरक्षा के लिए लगे बैरिकेड्स फेंक दिए। वे गर्भगृह में जाकर शिवलिंग पर जल चढ़ाने की जिद कर रहीं थी। सुरक्षाकर्मियों ने रोका तो वहीं धरना शुरू कर दिया।
मंदिर समिति ने नियमों का हवाला देकर उन्हें अंदर नहीं जाने दिया। हंगामे को लेकर मंदिर प्रशासक संदीप सोनी ने कहा कि फुटेज देखकर केस दर्ज कराया जाएगा। पूरी खबर पढ़ें...​​​​​​​
CBI की स्पेशल कोर्ट ने अंडर वर्ल्ड डॉन छोटा राजन को सामंत मर्डर केस से किया बरी
CBI की स्पेशल कोर्ट ने शुक्रवार को अंडर वर्ल्ड डॉन राजेंद्र सदाशिव निकालजे उर्फ छोटा राजन को दत्ता सामंत की हत्या के केस से बरी कर दिया है। दत्ता सामंत मुंबई के ट्रेड यूनियन नेता थे। जस्टिस एएम पाटिल ने सबूतों की कमी के कारण यह फैसला सुनाया है।
डॉ. सामंत की 16 जनवरी 1997 को पद्मावती रोड पर चार लोगों ने गोली मारकर हत्या कर दी थी, जब वो अपनी जीप से पवई से घाटकोपर जा रहे थे। छोटा राजन पर इस हत्या की साजिश रचने का आरोप लगाया गया था।
दिल्ली से पेरिस जा रहा प्लेन आधे घंटे में वापस लौटा, पायलट ने टायर फटने की आशंका से कराई इमरजेंसी लैंडिंग
दिल्ली से पेरिस जा रहा एयर इंडिया का प्लेन आधे घंटे में वापस एयरपोर्ट लौट आया। मीडिया रिपोर्ट्स के मुताबिक, पायलट को फ्लाइट का टायर फटने की आशंका थी, जिसके बाद उन्होंने फ्लाइट को वापस ले लिया और प्लेन की इमरजेंसी लैंडिंग कराई गई।
एयर इंडिया के प्रवक्ता ने बताया कि फ्लाइट AI143 उड़ान भरने के तुरंत बाद वापस लौट आई है, दिल्ली ATC ने फ्लाइट क्रू को उड़ान भरने के बाद रनवे पर टायर का मलबा देखे जाने की सूचना दी थी। फ्लाइट सुरक्षित रूप से वापस आ गई है। यात्रियों को उनके गंतव्य तक पहुंचाने के लिए व्यवस्था की जा रही है।
रतन टाटा को उद्योग रत्न अवार्ड मिलेगा, महाराष्ट्र सरकार ने ऐलान किया
महाराष्ट्र सरकार ने उद्योगपति रतन टाटा को पहला 'उद्योग रत्न' पुरस्कार देने का फैसला किया है। इसकी जानकारी महाराष्ट्र के उद्योग मंत्री उदय सामंत ने दी। राज्य के उद्योग मंत्री उदय सामंत ने बताया कि युवा उद्यमी, महिला उद्यमी और मराठी उद्यमी को भी ये पुरस्कार दिए जाएंगे।
SC ने भीमा कोरेगांव केस के दो आरोपियों को जमानत दी, करीब 5 साल से जेल में थे
सुप्रीम कोर्ट ने शुक्रवार को भीमा कोरेगांव केस के आरोपियों एक्टिविस्ट वेरनन गोंजाल्वेज और अरुण फरेरा को जमानत दे दी। जस्टिस अनिरुद्ध बोस और जस्टिस सुधांशु धूलिया की बेंच ने कहा- आरोपी 5 साल की जेल काट चुके हैं। भले ही उनके खिलाफ लगे आरोप गंभीर हैं, लेकिन जेल में काटी गई इस अवधि के चलते वो जमानत के हकदार हैं।
गोंजाल्वेस और फरेरा को 2018 में जेल भेजा गया था। बॉम्बे हाईकोर्ट से जमानत नामंजूर होने के बाद उन्होंने सुप्रीम कोर्ट का रुख किया था। दोनों ने कहा था कि हाईकोर्ट ने उनकी बेल एप्लीकेशन को खारिज कर दिया, जबकि सह-आरोपी सुधा भारद्वाज को जमानत दे दी।
दिल्ली में अरबिंदो कॉलेज के बाहर लड़की पर रॉड से हमला, मौके पर ही मौत हुई
दिल्ली में शुक्रवार को कॉलेज के बाहर एक लड़की पर रॉड से हमला किया गया। उसकी मौके पर ही मौत हो गई। यह हमला मालवीय नगर स्थित अरबिंदो कॉलेज के बाहर हुआ। लड़की की बॉडी और लोहे की रॉड मौके से बरामद हुई है। पुलिस आगे की जांच में जुट गई है।
डीसीपी साउथ चंदन चौधरी का कहना है, "लड़की की उम्र करीब 25 साल की है। वह कमला नेहरू कॉलेज की स्टूडेंट है। वह अपने दोस्तों के साथ अरबिंदो कॉलेज के पास गई थी। बाइक पर आए एक लड़के से उसकी कहा-सुनी हुई, जिसके बाद उसने लड़की के सिर पर रॉड से हमला कर दिया था।"
AAP प्रवक्ता प्रियंका कक्कड़ के खिलाफ नोएडा में केस दर्ज, टीवी डिबेट में की थी सांप्रदायिक टिप्पणी
नोएडा पुलिस ने भाजपा प्रवक्ता शहजाद पूनावाला की शिकायत पर आम आदमी पार्टी की मुख्य प्रवक्ता प्रियंका कक्कड़ के खिलाफ FIR दर्ज की है। प्रियंका पर आरोप है कि एक टीवी चैनल पर बहस के दौरान सांप्रदायिक टिप्पणी की थी।
पूनावाला ने कहा कि कक्कड़ ने 25 जुलाई को एक निजी चैनल पर एक टीवी बहस के दौरान सांप्रदायिक टिप्पणी करते हुए उन्हें मुजाहिदीन कहा।
NIA ने ISIS संदिग्ध को गिरफ्तार किया, कई डॉक्यूमेंट्स और गैजेट भी जब्त किए
राष्ट्रीय जांच एजेंसी (NIA) ने आतंकवादी संगठन ISIS के कथित सदस्य डॉ. अदनान अली सरकार को गिरफ्तार किया है। गिरफ्तारी गुरुवार को पुणे में हुई, जहां कई दस्तावेज और इलेक्ट्रॉनिक उपकरण जब्त किए गए। इससे पहले, 3 जुलाई को जांच एजेंसी ने चार अन्य संदिग्धों को मुंबई, ठाणे और पुणे से गिरफ्तार किया था।
NIA के मुताबिक गिरफ्तार किए गए सभी लोग ISIS की आतंकी गतिविधियों को आगे बढ़ाने की साजिश में शामिल थे। वे स्लीपर सेल चलाकर उसमें युवाओं को भर्ती कर रहे थे।
अरुणाचल प्रदेश के सियांग में 4.0 तीव्रता का भूकंप 
नेशनल सेंटर फॉर सीस्मोलॉजी (NCS) के अनुसार, शुक्रवार सुबह अरुणाचल प्रदेश के सियांग जिले के पांगिन शहर में रिक्टर पैमाने पर 4.0 तीव्रता का भूकंप आया। भूकंप सुबह 8.50 बजे आया। NCS के मुताबिक भूकंप का केंद्र 10 किलोमीटर की गहराई पर था।
इससे पहले 22 जुलाई को भी सुबह 6.56 पर अरुणाचल प्रदेश के तवांग में रिक्टर पैमाने पर 3.3 तीव्रता का भूकंप आया था।
कर्नाटक में नंदिनी ब्रांड का दूध 3 रु/ली. महंगा हुआ, डीके बोले- किसानों की मदद करना चाहते हैं
कर्नाटक में सरकारी मिल्क ब्रांड नंदिनी का दूध 3 रुपए प्रति लीटर महंगा कर दिया गया है। बदली हुई कीमतें 1 अगस्त से लागू होंगी। राज्य के डिप्टी CM डीके शिवकुमार ने कहा कि पूरे देश में दूध 50-56 रुपए/लीटर बेचा जा रहा है, वहीं कर्नाटक में इसकी कीमत काफी कम थी। हमने किसानों तक ज्यादा पैसा पहुंचाने के लिए दूध की कीमत बढ़ाई है।
दिल्ली में महिला की गोली मारकर हत्या, बाद में हत्यारे ने किया सुसाइड
दिल्ली के डाबरी इलाके में 42 साल की एक महिला की घर के बाहर गोली मारकर हत्या कर दी गई। बाद में हत्यारे ने खुद को भी गोली मार ली। फिलहाल घटनास्थल पर पुलिस मौजूद है।